15 हजार किमी दूर कैलिफोर्निया से भारत को मिलता अलर्ट, 15 मिनट में पुलिस घर पहुंचकर बचाती जान
Suicide Post On Social Media - How to Respond if You Found Social Post about Suicide. महाराष्ट्र के शोलापुर में एक स्टूडेंट ने सोशल मीडिया पर पोस्ट लिखा, ‘मैं एग्जाम में फेल हो गया हूं। इसलिए जान देने जा रहा हूं।
महाराष्ट्र के सोलापुर में एक स्टूडेंट ने सोशल मीडिया पर पोस्ट लिखा, ‘मैं एग्जाम में फेल हो गया हूं। इसलिए जान देने जा रहा हूं। मम्मी-पापा तो मुझे बड़ा अफसर बनाना चाहते हैं लेकिन जब इम्तेहान में ही फेल हो गया तो क्या बचा? पेरेंट्स को मैं क्या मुंह दिखाऊं? जान देने के सिवा मेरे पास कोई ऑप्शन नहीं है।’ यह पोस्ट देखते ही साइबर पुलिस को अलर्ट मिला।
महाराष्ट्र साइबर पुलिस की छह मेंबर वाली टीम में से एक पुलिस इंस्पेक्टर सुवर्णा शिंदे ने उस पोस्ट पर तत्काल रिएक्ट किया। लिखा, ‘कम ऑन यार, बस परीक्षा में फेल हो गए तो जान देने के बारे में नहीं सोच सकते। जब तुम्हारी उम्र की थी तो मैं भी फेल हो गई थी। अगर मैंने भी सब कुछ छोड़कर जान दे दी होती तो क्या आज मैं पुलिस ऑफिसर बन पाती?’
इस चैट से छात्र प्रेरित हुआ और कहा कि अब मैं सुसाइड नहीं करूंगा। साइबर पुलिस की टीम ने स्टूडेंट से चैटिंग कर उसकी जान बचाई।
कई मामलों में पुलिस कुछ ही मिनटों में पोस्ट करने वाले के घर तक पहुंची। ऐसा ही एक केस यूपी के अंबेडकर नगर में देखने को मिला।
इंस्टाग्राम पर एक लड़की ने लिखा, ‘मेरे मन में सुसाइड करने का ख्याल आ रहा, क्या करूं?’ रात के 11.30 बज रहे थे। 7 मिनट बाद ही फेसबुक और इंस्टाग्राम की पेरेंट कंपनी META से यूपी पुलिस को फोन और ई-मेल के जरिए अलर्ट मिला। 12 बजे साइबर पुलिस की टीम उस लड़की के घर पर थी, जिसने सुसाइड नोट पोस्ट किया था। गनीमत रही कि लड़की सही सलामत थी। काफी देर तक काउंसिलिंग करने के बाद ही पुलिस लौटी।
सोशल मीडिया पर सुसाइड के बढ़ते ट्रेंड को विस्तार से जानने से पहले एक पोल में अपनी राय देते चलें।
जान बचाने वाले वो 13 मिनट…
‘31 जनवरी 2023 को रात के 10.15 बजे गाजियाबाद के विजयनगर थाने की SHO अनिता चौहान को सूचना मिली कि एक युवक सुसाइड की कोशिश कर रहा है। अनिता ने उस युवक को फोन किया। आठ बार फोन करने के बाद युवक ने फोन उठाया और वह फोन पर रोने लगा। बताया कि बिजनेस में घाटा हो गया है, मां से पैसे लिए थे, जो डूब गए। अनिता ने कहा कि जिंदगी में उतार-चढ़ाव होते रहते हैं। पढ़े-लिखे हो, पैसा तो हाथ का मैल है, आता-जाता रहेगा। पहले तुम पानी पियो, रिलैक्स हो जाओ। किसी तरह उसका हाउस नंबर पूछा। महज 13 मिनटों में पुलिस उसके घर पर थी और इस तरह पुलिस ने एक युवक को सुसाइड करने से बचा लिया।
'साइबर पुलिस के सामने कई चुनौतियां होती हैं। अगर सोशल मीडिया यूजर किसी रिमोट एरिया में है तो उस तक पहुंचना बहुत मुश्किल होता है। ऐसे मामले बेहद संजीदा होते हैं। इसलिए बहुत ध्यान से काउंसिलिंग की जाती है।' 
-सुवर्णा शिंदे, पुलिस इंस्पेक्टर, साइबर पुलिस महाराष्ट्र 
सोशल मीडिया पर सुसाइड से जुड़े पोस्ट लिखने वाले कौन लोग होते हैं, इसे समझते हैं-
बीवी को मायके से बुलाने के लिए की सुसाइड की कोशिश
सुवर्णा शिंदे बताती हैं कि कुछ दिन पहले बनारस के रहने वाले एक व्यक्ति ने सोशल मीडिया पर एक वीडियो क्लिप शेयर की जिसमें वह अपने बच्चों को कुछ पिलाने की कोशिश कर रहा है। बच्चे इसे पीने से बार-बार इनकार रहे हैं।
अलर्ट मिलते ही व्यक्ति से संपर्क किया गया। पता चला कि बीवी उसे छोड़कर मायके चली गई थी। वीडियो देखकर वह लौट आए, इसलिए उसने ऐसा पोस्ट किया।
दरअसल, सोशल मीडिया पर लाइव होकर खुदकुशी की कोशिश करने या जान देने की बात लिखते ही मेटा की टीम अलर्ट हो जाती है। मैसेज भेजकर उस व्यक्ति को बचाने की जद्दोजहद में लग जाती है।
पिछले चार महीने यानी जनवरी से अप्रैल के बीच महाराष्ट्र की साइबर पुलिस ऐसे कई पोस्ट का अलर्ट मिलने पर 31 लोगों की जान बचा चुकी है। META टीम ने उत्तर प्रदेश में ही साल भर में 66 लोगों की जान बचाई है।
जब बात किसी को आत्महत्या से रोकने और जान बचाने की होती है, तो एक-एक पल कीमती हो सकता है। ऐसे में मेटा टीम और पुलिस की कार्रवाई किस तरह जान बचाने में कामयाब होती है, ये देखने की बात है।
पोस्ट से लेकर वीडियो तक की मॉनिटरिंग
महाराष्ट्र साइबर पुलिस में इंस्पेक्टर सुवर्णा शिंदे बताती हैं कि सोशल मीडिया पर सुसाइड से जुड़े हर तरह के पोस्ट, वीडियो और फोटो की मॉनिटरिंग की जाती है। वीडियो में सीलिंग फैन, चाकू, ब्लेड, खून, पॉइजन की शीशी, ढेर सारी दवा दिखते ही सिग्नल मिलता है कि व्यक्ति का दिमाग किस दिशा में दौड़ रहा है।
रात 2 से 3 बजे सुसाइड करने की होती है कोशिश
उत्तर प्रदेश पुलिस में एडिशनल एसपी (सोशल मीडिया) राहुल श्रीवास्तव बताते हैं कि साइबर सेल को अक्सर रात 2 से 3 बजे के बीच ऐसी घटनाओं के बारे में मैसेज मिलता है। लखनऊ में ऐसी ही एक घटना हुई थी। महिला ने रात 3 बजे सोशल मीडिया पर आकर बताया कि वह अपनी सास से तंग आ गई है और जान देना चाहती है। ऐसी और घटनाएं भी हुईं हैं जब देर रात सोशल मीडिया पर जान देने की पोस्ट पढ़ने को मिलती है।
आर्टिफिशियल इंटेलिजेंस पर अभी सबसे ज्यादा बातें हो रही हैं। सोशल मीडिया कंपनियां AI का इस्तेमाल सुसाइड की घटनाएं रोकने में कर रही हैं-
सोशल मीडिया दुख जताने का प्लेटफॉर्म बना
सेंट्रल इंस्टीट्यूट ऑफ साइकेट्री (CIP) की असिस्टेंट प्रोफेसर डॉ. संघमित्रा गोडी बताती हैं कि सोशल मीडिया पर आकर सुसाइड के बारे में बात करने का मतलब है पब्लिक प्लेटफॉर्म पर दुख जताना। यह बताना कि वह बहुत तकलीफ में है। वह जिन परेशानियों से गुजर रहा है, उनसे वह बाहर नहीं निकल सकता। व्यक्ति रात में जिंदगी में हो रही उथल-पुथल के बारे में गंभीरता से सोचता है और अपने विचारों को सोशल मीडिया पर डालता है।
एक तरह का सुसाइड नोट है लाइव स्ट्रीमिंग
नेशनल इंस्टीट्यूट ऑफ मेंटल हेल्थ एंड न्यूरो साइंसेज (NIMHANS), बेंगलुरु के प्रोफेसर डॉ. वी सेंथिल कुमार रेड्‌डी ने बताया- लाइव स्ट्रीमिंग कर सुसाइड करना एक तरह का सुसाइड नोट ही है।
जैसे हम सुसाइड नोट पढ़ते हैं वैसे ही सुसाइड के वीडियो भी देख पाते हैं। यानी जैसे सुसाइड नोट में कोई माफी मांगने की बात लिखता है, सफाई देता है, अपनी गलती स्वीकारता है, कोई अपराधबोध से ग्रसित होता है, किसी घटना के लिए खुद को कसूरवार ठहराता है, ऐसी ही बात सोशल मीडिया पर लाइव सुसाइड में होती है। अंतर यह होता है कि व्यक्ति लिखता नहीं, खुद बोलता है। वह लोगों को अपना दुख, अपनी तड़प अपनी खुदकुशी के जरिए दिखाना चाहता है।
घर पर सिपाही जाकर पूछता है अभी सब ठीक है न
गाजियाबाद पुलिस की ACP अंशु जैन बताती हैं कि पुलिस ऐसे पोस्ट डालने वालों की लगातार मॉनिटरिंग भी करती है। उ‌नके घर पर सिपाही जाकर रोज पूछता है कि सुसाइड की कोशिश करने वाला व्यक्ति का हालचाल कैसा है और उसकी तबीयत में सुधार है या नहीं।
सोशल मीडिया कंपनी से अलर्ट मिलने पर टीम कैसे काम करती है
राहुल श्रीवास्तव के मुताबिक फेसबुक या इंस्टा पर जैसे ही ऐसी कोई खबर दिखती है तो-
सवाल यह उठता है कि मेटा कंपनी किस तरह यूजर की लोकेशन को पहचान पाती है, आइए इसे समझते हैं- 
हमें इस बात की खुशी होती है कि किसी की जान बचाई जा सकी। फेसबुक से अलर्ट मिलते ही पूरी टीम एक्टिव मोड में आ जाती है। बिना समय गंवाए युवक को सुसाइड से रोक लिया जाए, इससे बड़ी बात क्या हो सकती है।
-अंशु जैन, ACP, गाजियाबाद पुलिस
जान देनी भी है और जान प्यारी भी, इसी उलझन में फंसे रहते हैं लोग
एग्रीमेंट नहीं होने पर भी टीम बचाती है जान
META ने देश के कई राज्यों के साथ एग्रीमेंट किया है जिनमें उत्तर प्रदेश, दिल्ली, ओडिशा, महाराष्ट्र शामिल हैं। हालांकि अलर्ट उन्हीं राज्यों के लिए नहीं होता जिनके साथ एग्रीमेंट है। बल्कि ये अलर्ट सभी स्टेट को भेजा जाता है। इसी तरह एक राज्य की पुलिस भी किसी भी तरह का अलर्ट मिलने या ऐसी पोस्ट दिखने पर संबंधित राज्य की पुलिस को अलर्ट करती है। अमेरिका स्थित कैलिफोर्निया में मेटा के हेडक्वार्टर्स से करीब 15 हजार किमी दूर भारत के अलग-अलग शहरों में ये अलर्ट भेजे जाते हैं।
सेंट्रल इंस्टीट्यूट ऑफ साइकेट्री के असिस्टेंट प्रोफेसर वरुण एस मेहता बताते हैं कि जो व्यक्ति सोशल मीडिया पर आत्महत्या से जुड़े विचार डालते हैं उनमें एक तरह का द्वंद्व चलता है कि जान देनी है और जान प्यारी भी है। ऐसी पोस्ट डालने का मकसद सहानुभूति बटोरना भी हो सकता है।
जो लोग वर्चुअल वर्ल्ड में अधिक रहते हैं, ऑनलाइन गेम ज्यादा खेलते हैं उनमें यह ज्यादा देखने को मिलता है। उन्हें लगता है कि आस-पड़ोस के लोग तो उनकी परेशानी समझेंगे नहीं, तो अपना दुखड़ा किसे सुनाएं, मन की बात किससे शेयर करें? इसलिए वो सोशल मीडिया पर ऐसी पोस्ट शेयर करके सबका ध्यान अपनी ओर खींचते हैं।
डॉ. वरुण इस तरह के लोगों के बिहेवियर को समझाते हुए बताते हैं कि एक तरफ सुसाइड को अनाउंस करने वाला अपनी पोस्ट पर आए कमेंट्स को पढ़ता भी है और दूसरी तरफ उनका जवाब भी देता है।
डॉ. वरुण के अनुसार जो लोग सुसाइड से जुड़े विचार सोशल मीडिया पर पोस्ट करते हैं उनका एक मकसद ये भी होता है कि कहीं से किसी तरह की मदद मिल जाए। कोई दो बात कहे, कोई दो बात बताए। अपने लिए खुद मौत का सामान जुटाते हुए भी उनमें भी जीने की चाह होती है। इसलिए वो लगातार इमोशनल सपोर्ट की तलाश में रहते हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।